Os sublevatos ninvioron representants esleitos a un dito Congreso continental reunito en Philadelphia dende o 5 de setiembre de 1774 a petición de Virchinia,[25] y un Segundo Congreso continental reunito tamién en Philadelphia dende o 10 de mayo de 1775,[26] a on s'aprebó a  declaración d'independencia d'os Estatos Unitos, o 4 de chulio de 1776, seguntes un borrador preparato por Thomas Jefferson, a on que se proclamaban os prencipios de libertat, igualdat y o dreito a la propia felicidat. A guerra contra o Reino Unito estió amás una autentica guerra civil, en estar en contra d'a independencia muitos loyalist u leyalistas, que en rematar a guerra albandonoron os Estatos Unitos ta vivir en o territorio vecín de Canadá, que yera una colonia britanica y que no participó en a sublevación. En una luega campanya melitar, en a quala os colonos americans recibioron l'aduya d'o Exercito espanyol y d'o Exercito francés, o nuevo exercito regular establito por George Washington,[26] l'Exercito estatounitense, redotó a l'Exercito britanico en batallas como a batalla de Saratoga (17 d'octubre de 1777) u a batalla de Yorktown (1781), ubrindo asinas camín a lo Tractato de París d'o 3 de setiembre de 1783 por o cualo o Reino Unito acceptaba y reconoixeba la independencia d'os Estatos Unitos.[27]